10หุ้นเทรดทันปีนี้ สถิติ5ปีคนจองกำไร
คาดไตรมาส 4 หุ้นใหม่เข้าซื้อขายในตลาด 10 บริษัท
10 ต.ค. 2555

คาดไตรมาส 4 หุ้นใหม่เข้าซื้อขายในตลาด 10 บริษัท 
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (ตลท.) เปิดเผยว่า ในไตรมาส 4 ปีนี้ คาดว่าจะมีหุ้นเสนอขายให้ประชาชนครั้งแรก (ไอพีโอ) ประมาณ 10 แห่ง แบ่งเป็นเข้าจดทะเบียนซื้อขายในตลาดหลักทรัพย์ (SET) และตลาดหลักทรัพย์ เอ็ม เอ ไอ (mai) ตลาดละ 5 บริษัท โดยเข้าซื้อขายในเดือน ต.ค. จำนวน 2 บริษัท เดือน พ.ย. 4 บริษัท และเดือน ธ.ค. ประมาณ 3-4 บริษัท
นายชนิตร กล่าวว่า ในช่วง 9 เดือนปีนี้ หุ้นใหม่ช่วยเพิ่มมูลค่าหลักทรัพย์ตามราคาตลาดรวม (มาร์เก็ตแคป) แล้วกว่า 7 หมื่นล้านบาท ซึ่งตั้งเป้าทั้งปีอยู่ที่ 1.2 แสนล้านบาท 
สำหรับการระดมทุนในตลาดรองไตรมาส 4 น่าจะอยู่ที่ 3,000 ล้านบาท จาก 9 เดือนมีการระดมทุนแล้ว 3,800 ล้านบาท 
รองผู้จัดการ กล่าวว่า หุ้นไอพีโอได้รับการตอบรับเป็นอย่างดี ในขณะนี้เป็นไปในทิศทางเดียวกันกับอดีต จากสถิติตั้งแต่ปี 2551 หรือเกือบ 5 ปีที่ผ่านมา มีเพียงหุ้นไอพีโอ 4 บริษัท ที่ราคาในวันแรกต่ำกว่าราคาจองจากจำนวนหุ้นไอพีโอทั้งหมด 50 บริษัท แบ่งเป็น SET 20 บริษัทและ mai 30 บริษัท ปัจจุบันมาร์เก็ตแคปของทั้ง 50 บริษัทเพิ่มขึ้นจากวันแรกที่เข้าตลาดหุ้นถึง 149% 
นอกจากนั้น ที่ผ่านมาหุ้นไอพีโอเข้ามาระดมทุนในตลาดหุ้นด้วยสัดส่วนราคาต่อกำไรต่อหุ้น (พี/อี) ที่ 10 เท่า ซึ่งเทียบกับปัจจุบันที่เพิ่มเป็น 30-40 เท่า ซึ่งมาจากหลายสาเหตุ ไม่ว่าจะเป็นภาวะตลาดโดยรวมที่สนับสนุนกลยุทธ์การกระจายหุ้นของผู้รับประกันการจำหน่ายหุ้นที่มีการเจาะไปยังกลุ่มรายย่อยมากถึงระดับ 2,000-3,000 ราย และความต้องการสูงหุ้นไอพีโอสูง
ด้านบริษัท วี จี ไอ โกลบอล มีเดีย (VGI) จะเริ่มเข้าซื้อขายใน SET วันที่ 11 ต.ค.นี้ โดยราคาเสนอขายหุ้นที่ 35 บาท